मुंबई का भूतिया खंडहर मुकेश मिल फ़िल्मी शूटिंग के लिए होगी बंद | Mumbai | Mumbai Live
मुंबई का भूतिया खंडहर मुकेश मिल फ़िल्मी शूटिंग के लिए होगी बंद
कोलाबा में समुद्र के पास खड़ीं मुकेश मिल्स खंडहर फिल्म शूटिंग के लिए एक मशहूर जगह है। यह खंडहर अपने भूतिया किस्सों के लिए भी फेमस है, लेकिन अब बीएमसी ने इसे बंद करने का फरमान जारी कर दिया है। बीएमसी ने नोटिस जारी कहा है कि यह खंडहर एकदम जर्जर हो चुका है, इसीलिए अब यहां फिल्मों की शूटिंग वगैरह बंद होना चाहिए। आपको बता दें कि इस खंडहर में अमिताभ बच्चन का सुपर हिट गाना 'चुम्मा-चुम्मा' से लेकर अभी हाल ही में रिलीज फिल्म लुका-छिपी का गाना 'ये खबर छपवा दो अख़बार में' तक की शूटिंग इसी खंडहर में हुई है।
मुंबई मिरर की एक रिपोर्ट के अनुसार, बीएमसी के ए वार्ड द्वारा जारी एक नोटिस में खंडहर के मालिकों को कहा है कि वे फिल्म की शूटिंग और अन्य गतिविधियों के लिए परिसर को बंद कर दें क्योंकि खंडहर की संरचनाएं कथित रूप से बहुत कमजोर हो गई हैं। बीएमसी की इस नोट में आगे कहा गया है कि जब तक इस खंडहर का ऑडिट नहीं हो जाता तब तक यहां हर प्रकार की गतिविधि पर प्रतिबंध लगाया जाये।
बीएमसी के सहायक महानगर पालिका कमिश्नर किरन दिघवकर ने बताया कि बीएमसी के सर्वे में पता चला कि मुकेश मिल्स की दीवारें और चिमनी कमजोर हो गई हैं और इमारत जर्जर हो रही है।
आपको बता दें कि समुद्री किनारे पर बसा यह खंडहर लगभग 11 एकड़ में फैला हुआ है। इसका निर्माण 1900 के दशक में किया गया था। यह पूरा खंडहर ट्रांसपोर्ट कॉर्पोरेशन ऑफ इंडिया के अंतर्गत आता है। किसी ज़माने में यह कपड़े की मिल थी। यहां सूती माल लादा और उतारा जाता था। लेकिन यहां भयानक आग लग गयी तो कंपनी को बंद कर दिया गया। इसके बाद यह इमारत खंडहर में तब्दील हो गयी।
लेकिन इस खंडहर पर फिल्ममेकर्स की नजर पड़ी और यहां फिल्मों की शूटिंग होने लगी। वैसे आपको बता दें कि यह जगह अपने भूतिया किस्सों के लिए भी काफी मशहूर है। कई लोगों ने यहां डरवनी घटनाएं होने की पुष्टी की है।
MumbaiMukesh MillsBollywoodmovieshootingBMCbanhaunted